真德秀
挹仙亭
汉宫苇箧儿呱呱，济南梓柱阴扶疏。
富平家人正愉乐，安昌帝师工献谀。
子真东南一尉耳，黄绶凄凉百僚底。
手持短疏叩天阍，义激丹衷泪横眦。
翩然一朝径拂衣，爱君无路空依依。
人传九江已仙去，吴门再见是邪非。
神仙茫茫那可恻，上帝从来赏忠直。
天上果有骖鸾人，合领群真朝北极。
自从举手谢世间，千年白鹤保时还。
玉箫声断杉桧冷，只余丹灶留空山。
谷口之孙古肤使，亭斸青冥挹仙袂。
耿耿应怀贯日忠，飘飘岂羡凌云气。
我来快读华星篇，清彻毛骨风泠然。
何当结茅最高顶，一榻容我分云烟。